SCB ผนึกแบงก์ใหญ่เมียนมา “เอยาวดี” ร่วมพัฒนาบริการชำระ-โอนเงินข้ามพรมแดน
SCB ผนึกแบงก์ใหญ่เมียนมา “เอยาวดี” ร่วมพัฒนาบริการชำระ-โอนเงินข้ามพรมแดน
SCB ผนึกแบงก์ใหญ่เมียนมา “เอยาวดี” ร่วมพัฒนาบริการชำระ-โอนเงินข้ามพรมแดน
15 ม.ค. 2563

นายกมัลกานต์ อากาวัล ที่ปรึกษาประธานเจ้าหน้าที่บริหาร ด้านธุรกิจต่างประเทศ นางอภิรดี สินสุขเพิ่มพูน ผู้ช่วยผู้จัดการใหญ่ ผู้บริหารสายงานธุรกิจต่างประเทศ นางสาววิทิตา ถิระพร ผู้จัดการสำนักงานผู้แทนธนาคารไทยพาณิชย์ย่างกุ้ง ธนาคารไทยพาณิชย์ จำกัด (มหาชน) หรือ SCB และ นายเมียน ซอ กรรมการผู้จัดการ ธนาคารเอยาวดี (Ayeyarwady Bank หรือ AYA Bank) ธนาคารที่มีขนาดสินทรัพย์อันดับ 2 ของเมียนมา ได้ร่วมลงนามบันทึกข้อตกลงความร่วมมือในการพัฒนาบริการชำระเงินข้ามพรมแดนและการโอนเงินระหว่างประเทศ (Cross Border Payments and Fund Transfer) เพื่ออำนวยความสะดวกและเพิ่มความคล่องตัวในการทำธุรกรรมทางการเงินระหว่างประเทศไทยและเมียนมา สำหรับผู้ประกอบการเอสเอ็มอีและลูกค้ารายย่อย
สำหรับกรอบความร่วมมือดังกล่าว ยังรวมถึงการศึกษาทดลองแลกเปลี่ยนเงินระหว่างสกุลเงินบาทและสกุลจ๊าดโดยตรง ระหว่างธนาคารทั้งสอง โดยคาดหวังว่าจะช่วยกระตุ้นให้ผู้ประกอบการเอสเอ็มอีที่ทำการค้าชายแดน รวมถึงลูกค้ารายย่อยที่เดินทางมาทำงานในประเทศไทยเปลี่ยนมาทำธุรกรรมทางการเงินผ่านช่องทางธนาคารซึ่งมีความปลอดภัยและน่าเชื่อถือมากยิ่งขึ้น
โดยทั้งสองธนาคารพร้อมขานรับนโยบายของธนาคารแห่งประเทศไทย (ธปท.) และธนาคารกลางเมียนมาในการยกระดับการชำระเงินระหว่างประเทศ ตามกรอบความร่วมมือในการศึกษาทดลองให้ใช้เงินสกุลบาทเป็นสกุลเงินในการชำระค่าสินค้าระหว่างกัน
ปัจจุบันการลงทุนโดยตรงจากระเทศไทยไปยังเมียนมาใน 5 ปีที่ผ่านมา มีมูลค่าสูงถึง 1.1 พันล้านดอลลาร์สหรัฐต่อปี ถือเป็นอันดับที่ 5 ของการลงทุนโดยตรงจากต่างประเทศทั้งหมด ความร่วมมือระหว่างกันในครั้งนี้จะสนับสนุนให้การค้าและการลงทุนระหว่างสองประเทศเติบโตอย่างแข็งแกร่งในอนาคต
ทั้งนี้ ธนาคารไทยพาณิชย์ให้บริการและอำนวยความสะดวกทางการเงินสำหรับลูกค้าไทยและลูกค้าเมียนมาผ่านสำนักงานผู้แทนย่างกุ้งนับตั้งแต่ปี 2555 โดยสนับสนุนให้เกิดการลงทุนโดยตรง และสนับสนุนธนาคารท้องถิ่นซึ่งเป็นธนาคารพันธมิตรโดยการให้วงเงินเพื่อสนับสนุนการค้าระหว่างประเทศ
สำหรับ AYA Bank ก่อตั้งในปี 2553 ด้วยศักยภาพที่แข็งแกร่งสามารถพัฒนาธุรกิจให้เติบโตอย่างรวดเร็ว ก้าวขึ้นเป็นธนาคารที่มีสินทรัพย์มากเป็นอันดับ 2 ของเมียนมา ให้บริการผ่านช่องทางสาขาจำนวน 258 แห่ง มีลูกค้าจำนวน 2.5 ล้านบัญชี และปัจจุบันได้เปิดให้บริการผ่านช่องทางโมบายแอพพลิเคชั่นเพื่อรองรับการเติบโตของโลกการเงินดิจิทัล